<classify> KATIBU Mkuu wa Chama cha Mapinduzi CCM, Dk Bashiru Ally amesema chama hicho, kitaheshimu maamuzi ya wananchi, kitazingatia siasa safi na hakutakuwa na siasa chafu katika uchaguzi mkuu wa mwaka huu.Aliyasema hayo akiwa mkoani Kagera katika Salamu zake za Mwaka Mpya wa 2020 alipokutana na wenyeviti wa mitaa, waliochaguliwa katika uchaguzi wa serikali za mitaa mwaka jana 2019.Alisema wenyeviti hao ni watu muhimu, ambao wanaweza kusimamia siasa safi kuanzia ngazi ya nchini hadi juu. Alisema siasa safi ndo kitu pekee, ambacho kinaweza kumfanya mwananchi kupiga kura kwa hiyari yake. Alisema takwimu zinaendelea kuonyesha kuwa tangu mwaka 2010, hamasa ya upigaji kura inaendelea kushuka, kutokana na siasa chafu, zilizotawala maeneo makubwa.Napenda kusema kuwa hii ni mara ya kwanza kuzungumza tangu tumeuaga mwaka 2019. Salamu hizi zinaendana na kuimarisha Chama tunapoelekea uchaguzi mkuu. Hamasa ya kupiga kura inashuka kutokana na watu kupiga kura kabla hata uchaguzi. CCM inawahakikishia wananchi kuwa hakuna siasa chafu zitakazotawala katika uchaguzi mkuu, alisema.Pia alisema chama hicho kitahakikisha kinazingatia haki za wanawake, kwa kuhakikisha wanapata viti vingi zaidi; na kuongoza bila kubughudhiwa na mtu yeyote. Alifafanua kuwa mara nyingi inapofika uchaguzi, wanawake ndio wanachimbwa zaidi na kushutumiwa kwa mambo mengi, bila kujali huko nyuma wamepambana na mambo mangapi, ambayo yamesaidia kujenga nchi.Alisema sababu kubwa inayosababisha wanawake kutojitokeza ni baadhi ya wanasiasa, kusambaza sumu mbaya na kusababisha watu kujigawa makundi, hivyo kutoa nafasi kubwa ya kunyanyapaa wanawake na kuwadhalilisha.CCM inapingana na udhalilishaji ambao mara nyingi unajitokeza katika uchaguzi mkuu. Wanawake kabla ya kugombea wanaitwa majembe, lakini wakichukua fomu za kugombea wanaanza kuchimbwa sana. Wanawekewa kashfa nyingi mpaka wanaogopa. Mwaka huu hatutakubali, maana tunataka wanawake wapate kura nyingi zaidi na viti vinavyotawaliwa na wanawake viongezeke, hii ni kwa sababu wanawake wana upendo mwingi zaidi kuliko mtu yeyote yule, alisema.Akitoa ufafanuzi kuhusu mchakato wa kura za maoni, ambazo zitafanyika ndani ya chama kabla ya uchaguzi mkuu, alisema ni marufuku kwa wagombea uongozi ndani ya Chama, kufanya sherehe kabla ya kuteuliwa.Katibu Mkuu alisisitiza kuwa mchakato wa kupata wagombea ndani ya CCM ni mrefu na unasimamiwa kwa misingi mikubwa. Pia, alikemea baadhi ya watu walioanza kununua wapiga kura ndani ya CCM, kabla ya mchakato wa uteuzi haujaanza.Alisema muda wa kupitishapitisha bado haujafika. Vile vile, alikemea makundi yenye lengo la kugawa chama na kufanya siasa chafu. Alisema ni marufuku kufanya siasa za aina hiyo. Dk Bashiru alifanya ziara katika maeneo mbalimbali mkoani Kagera katika kipindi hiki cha mapumziko ya sikukuu za mwisho wa mwaka. Alitembelea wilaya za Bukoba, Missenyi, Muleba na Biharamulo.  <topic>: KITAIFA 